UREDBA KOMISIJE (EU) 2021/1842

оd 20. listopada 2021.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za flupiradifuron i difluorooctenu kiselinu u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za flupiradifuron i difluorooctenu kiselinu utvrđene su u dijelu A Priloga III. Uredbi (EZ) br. 396/2005.

(2) U okviru postupka odobrenja uporabe sredstva za zaštitu bilja koje sadržava aktivnu tvar flupiradifuron na jagodama, stolnim maslinama, bamiji, cvjetači, brokuli, kelju pupčaru, glavatom kupusu, kelju, korabama, salatama i salatnom bilju, špinatu i sličnim listovima, začinskom bilju i jestivim cvjetovima, grahu, grašku, sjemenkama uljane repice, sjemenkama gorušice te maslinama za proizvodnju ulja podnesen je zahtjev za izmjenu postojećih MRO-a za flupiradifuron i njegov glavni metabolit difluorooctenu kiselinu u skladu s člankom 6. stavkom 1. Uredbe (EZ) br. 396/2005.

(3) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uvozne tolerance za flupiradifuron koji se upotrebljava u Sjedinjenim Američkim Državama na agrumima, indijskoj smokvi/plodu kaktusa, sjemenkama pamuka, slatkom kukuruzu, ječmu, kukuruzu, sirku i pšenici, u Sjedinjenim Američkim Državama i Kanadi na orašastim plodovima, jezgričavom voću, grožđu, borovnicama, korjenastom i gomoljastom povrću, rajčici, paprici, patlidžanu, dinji, trakastom celeru, mahunarkama, kikirikiju, soji i hmelju, u Brazilu na zrnima kave te u Gani i Côte d’Ivoireu na kakau u zrnu. Podnositelji zahtjeva tvrde da odobrenim uporabama te tvari na navedenim kulturama u navedenim zemljama nastaju ostaci koji prekoračuju MRO-e iz Uredbe (EZ) br. 396/2005 za flupiradifuron i difluorooctenu kiselinu te da su potrebni viši MRO-i kako bi se izbjegle trgovinske zapreke pri uvozu navedenih kultura.

(4) U okviru tih zahtjeva podnositelj zahtjeva dostavio je državi članici izvjestiteljici, Nizozemskoj, dodatna terenska ispitivanja kultura u plodoredu i ispitivanja hranidbe stoke u roku utvrđenom u Uredbi Komisije (EU) 2016/486 (2).

(5) U skladu s člankom 8. Uredbe (EZ) br. 396/2005 Nizozemska je ocijenila te zahtjeve i Komisiji dostavila izvješća o ocjeni.

(6) Europska agencija za sigurnost hrane („Agencija”) ocijenila je te zahtjeve i izvješća o ocjeni, posebno ispitavši rizike za potrošače i, prema potrebi, za životinje, te je dala obrazložena mišljenja o predloženim MRO-ima (3). Ta je mišljenja dostavila podnositeljima zahtjeva, Komisiji i državama članicama te ih je učinila dostupnima javnosti.

(7) Za flupiradifuron u indijskoj smokvi/plodu kaktusa, dinji, rajčici i hmelju Agencija je zaključila da dostavljeni podaci nisu dostatni za utvrđivanje novih MRO-a. Za flupiradifuron u trakastom celeru ne može se isključiti zabrinutost povezana s akutnim unosom. Za sve ostale zahtjeve Agencija je zaključila da su svi uvjeti u pogledu podataka ispunjeni i da su izmjene MRO-a koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(8) Nakon ocjene dodatnih terenskih ispitivanja kultura u plodoredu i ispitivanja hranidbe stoke Agencija je preporučila da se povise, snize ili zadrže postojeći MRO-i za flupiradifuron i difluorooctenu kiselinu u kulturama u plodoredu i proizvodima životinjskog podrijetla. Konkretno, Agencija je predložila da se snize MRO-i za flupiradifuron u listovima vinove loze i za difluorooctenu kiselinu u kukuruzu, kakau u zrnu i svinjskoj jetri. Te MRO-e trebalo bi utvrditi u Prilogu II. Uredbi (EZ) br. 396/2005 na postojećim razinama ili na razinama koje odredi Agencija.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra dotične izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelaznu mjeru za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(14) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na flupiradifuron u listovima vinove loze i na difluorooctenu kiselinu u kukuruzu, kakau u zrnu i svinjskoj jetri za proizvode koji su proizvedeni u Uniji ili uvezeni u Uniju prije 10. svibnja 2022.

Članak 3. Ova Uredba stupa na snagu dvadesetog dana od dana objave u Službenom listu Europske unije. Za MRO-e za flupiradifuron u listovima vinove loze i difluorooctenu kiselinu u kukuruzu, kakau u zrnu i svinjskoj jetri primjenjuje se od 10. svibnja 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. listopada 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Uredba Komisije (EU) 2016/486 od 29. ožujka 2016. o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ciazofamid, cikloksidim, difluorooctenu kiselinu, fenoksikarb, flumetralin, fluopikolid, flupiradifuron, fluksapiroksad, krezoksim-metil, mandestrobin, mepanipirim, metalaksil-M, pendimetalin i teflutrin u ili na određenim proizvodima (SL L 90, 6.4.2016., str. 1.).

(3) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA (Obrazloženo mišljenje o utvrđivanju uvoznih toleranci, izmjeni postojećih maksimalnih razina ostataka i ocjeni potvrdnih podataka nakon preispitivanja MRO-a u skladu s člankom 12. za flupiradifuron i difluorooctenu kiselinu). EFSA Journal 2020.;18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds (Obrazloženo mišljenje o izmjeni postojećih maksimalnih razina ostataka za flupiradifuron i difluorooctenu kiselinu u sjemenkama uljane repice i sjemenkama gorušice). EFSA Journal 2020.;18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger (Obrazloženo mišljenje o izmjeni postojećih maksimalnih razina ostataka za flupiradifuron i difluorooctenu kiselinu u bamiji). EFSA Journal 2021.;19(5):6581.